PATVIRTINTA

Rokiškio rajono savivaldybės tarybos

2023 m. balandžio 27 d. sprendimu Nr. TS-

**ROKIŠKIO RAJONO SAVIVALDYBĖS TIKSLINĖS PASKIRTIES LĖŠŲ NAUDOJIMO EUROPOS IR KITŲ FONDŲ PROJEKTŲ DALINIAM FINANSAVIMUI TVARKOS APRAŠAS**

**I SKYRIUS**

**BENDROSIOS NUOSTATOS**

1. Rokiškio rajono savivaldybės tikslinės paskirties lėšų naudojimo Europos ir kitų fondų projektų daliniam finansavimui tvarkos aprašas (toliau – Aprašas) nustato projektų, dalinai finansuojamų iš Rokiškio rajono savivaldybės biudžeto, lėšų naudojimą, projektų paraiškų teikimo, atrankos ir lėšų skyrimo procedūras bei atsiskaitymą už gautas lėšas.

2. Aprašo tikslas - prisidėti prie Rokiškio rajono savivaldybės biudžetinių, viešųjų įstaigų, rajone registruotų ir veikiančių bendruomenių bei kitų nevyriausybinių organizacijų projektų įgyvendinimo, skiriant jiems dalinį finansavimą iš Rokiškio rajono savivaldybės biudžeto lėšų.

3. Konkretų Rokiškio rajono savivaldybės tikslinės paskirties lėšų dydį kasmet, patvirtindama savivaldybės biudžetą, nustato Rokiškio rajono savivaldybės taryba, numatydama jas savivaldybės administracijai savivaldybės veiklos plano 01 programos „Savivaldybės funkcijų įgyvendinimo ir valdymo programa“ priemonei „Europos ir kitų fondų projektams dalinai finansuoti“. Lėšas administruoja jų asignavimų valdytojas – Strateginio planavimo ir investicijų skyrius (toliau – asignavimų valdytojas).

4. Rokiškio rajono savivaldybės tikslinės paskirties lėšos (toliau – Lėšos) gali būti naudojamos Rokiškio rajono savivaldybės biudžetinių, viešųjų įstaigų, rajone registruotų ir veikiančių bendruomenių bei kitų nevyriausybinių organizacijų (toliau – pareiškėjai) projektų, gavusių Europos Sąjungos struktūrinių ar kitų fondų bei programų dalinį finansavimą, įgyvendinimui iš dalies finansuoti. Lėšos skiramos nedidelės apimties projektams, kurių vieno bendra vertė siekia iki 15000,00 Eur, ir kuriam reikalingo dalinio finansavimo pareiškėjas negali užtikrinti savo ar rėmėjų lėšomis.

5. Tikslinės paskirties lėšos negali būti naudojamos projekto įgyvendinimui reikalingų apyvartinių lėšų finansavimui kaip grąžintina subsidija.

**II SKYRIUS**

**PARAIŠKŲ PATEIKIMAS IR VERTINIMAS**

6. Asignavimų valdytojas kvietimą pareiškėjams teikti paraiškas Rokiškio rajono savivaldybės tikslinės paskirties Europos ir kitų fondų projektų daliniam finansavimui gauti skelbia kiekvieną einamųjų metų ketvirtį Rokiškio rajono savivaldybės tinklapio <http://www.rokiskis.lt> skiltyje „Paraiškos finansavimui“. Paraiškų priėmimo trukmė yra 10 kalendorinių dienų.

7. Pareiškėjai, nurodyti Aprašo 4 punkte, per asignavimų valdytojo viešai paskelbtą kvietimo teikti paraiškas terminą, asignavimų valdytojui kvietime nurodytu adresu teikia tiesiogiai arba nurodytu el. pašto adresu atsiunčia (PDF formatu) kompiuteriu užpildytą, pareiškėjo vadovo parašu ir antspaudu, jei tokį turi, patvirtintos formos (Aprašo 1 priedas) paraišką (toliau – paraiška) su visais pridedamais dokumentais, nurodytais paraiškoje. Asignavimų valdytojas, gavęs paraišką, ją užregistruoja ir per 2 darbo dienas atlieka paraiškos administracinį vertinimą. Nustačius paraiškos netikslumų, Asignavimų valdytojas paprašo pareiškėjo juos per 2 darbo dienas ištaisyti arba pateikti papildomus dokumentus.

8. Paraiška nesvarstoma, jeigu nustatyta bent viena iš šių aplinkybių:

8.1. paraiška pateikta pasibaigus kvietime teikti paraiškas nurodytam terminui;

8.2. paraiška neatitinka Aprašo reikalavimų arba per duotą administracinio vertinimo terminą nepatikslinama;

8.3. paraiška pateikta pareiškėjo, kuris nustatyta tvarka neatsiskaitė su asignavimų valdytoju už ankstesniais metais jam skirtų tikslinės paskirties lėšų panaudojimą;

8.4. paaiškėja, kad toms pačioms projekto veikloms vykdyti buvo skirtas finansavimas iš kitų savivaldybės veiklos plane nurodytų programų ar priemonių.

9. Vienai paraiškai skiriama ne didesnė nei 5000,00 eurų suma;

10. Lėšomis negali būti finansuojamos projekto išlaidos, skirtos:

10.1. banko paskoloms, palūkanoms, mokestiniams įsiskolinimams mokėti;

10.2. išlaidoms, patirtoms ne pareiškėjo vardu (sąskaitos faktūros, čekiai turi būti išrašyti pareiškėjo vardu);

10.3. banko paslaugų išlaidoms apmokėti;

10.4. išlaidoms, skirtoms apmokėti už projekto administravimą bei finansinės apskaitos tvarkymą;

11. Nesant pakankamai lėšų, prioritetas teikiamas tų projektų, kuriems pritarė Rokiškio rajono savivaldybės taryba paraiškoms ir / ar projektams, kurie finansuojami iš ne mažiau kaip dviejų finansavimo šaltinių (neįskaitant savivaldybės lėšų), finansuoti.

12. Paraiškas svarsto savivaldybės administracijos direktoriaus įsakymu sudaryta Rokiškio rajono savivaldybės tikslinės paskirties lėšų Europos ir kitų fondų projektams iš dalies finansuoti skirstymo komisija (toliau – Komisija), susidedanti iš 5 asmenų: 4 savivaldybės administracijos asmenų ir 1 rajono nevyriausybinių organizacijų tarybos deleguoto atstovo. Komisijos darbo tvarką reglamentuoja komisijos darbo reglamentas, tvirtinamas savivaldybės administracijos direktoriaus įsakymu. Komisijos sprendimai yra teisėti, kai posėdyje dalyvauja ne mažiau kaip 2/3 komisijos narių.

13. Siūlymai dėl lėšų skyrimo paraiškai priimami Komisijos nariams užpildžius kiekvienai paraiškai vertinimo lentelę (Aprašo 2 priedas) ir išvedus bendrą svarstomai paraiškai tenkantį balų vidurkį. Maksimalus paraiškos vertinimo galimas balų skaičius – 10 balų. Priklausomai nuo surinktų balų skaičiaus, projektui siūloma skirti savivaldybės lėšų suma procentais nuo prašytos projekto paraiškoje skirti savivaldybės lėšų sumos:

8-10 balų – 100 proc.;

7 balai – 90 proc.;

6 balai – 80 proc.;

5 balai – 70 proc.;

4 balai – 50 proc.;

3 balai – 40 proc.

2 ir mažiau balų – paraiška nefinansuojama arba siūloma ją papildyti.

14. Komisijos siūlymai dėl lėšų skyrimoįforminami posėdžių protokolais, kuriuos pasirašo komisijos pirmininkas ir sekretorius.

**III SKYRIUS**

**LĖŠŲ SKYRIMAS**

15. Sprendimą dėl lėšų skyrimo pateiktoms paraiškoms finansuoti priima savivaldybės administracijos direktorius, atsižvelgdamas į Komisijos posėdžių protokoluose nurodytus siūlymus. Savivaldybės administracijos direktoriaus sprendimas dėl lėšų skyrimo įforminamas įsakymu.

16. Asignavimų valdytojas ar jo įgaliotas asmuo ir pareiškėjas, kurio paraiškai skirtos lėšos, sudaro Rokiškio rajono savivaldybės administracijos direktoriaus įsakymu patvirtintą Savivaldybės biudžeto lėšų naudojimo sutartį (toliau – sutartis). Jei pareiškėjui skirta suma mažesnė, nei nurodyta paraiškoje, pareiškėjas sudarydamas sutartį, turi teisę keisti savo projektinės veiklos apimčių įsipareigojimus, koreguodamas vertinimo kriterijus, bet neturi teisės keisti paraiškoje aprašytos veiklos turinio ir tikslų.

17. Savivaldybės administracijos Centralizuotos buhalterinės apskaitos skyrius skirtas lėšas pareiškėjui perveda sutartyje nustatytais terminais ir tvarka.

**IV SKYRIUS**

**LĖŠŲ APSKAITA IR ATSKAITOMYBĖ**

18. Lėšų panaudojimo kontrolė vykdoma sutartyje nustatyta tvarka ir terminais. Už lėšų panaudojimo teisėtumą atsako pareiškėjas.

19. Skiriamos lėšos negali būti naudojamos kitiems projektams įgyvendinti arba būti perkeltos į kitus biudžetinius metus.

20. Pareiškėjas, gavęs lėšas ir įvykdęs projektą, atsiskaito sutartyje nustatytais terminais ir tvarka.

21. Per metus nepanaudotos ar panaudotos ne pagal paskirtį lėšos, gautos iš savivaldybės biudžeto, turi būti grąžintos į savivaldybės biudžetą iki einamųjų metų gruodžio 15 d.

22. Paraiškų finansinė ir veiklos kontrolė atliekama Lietuvos Respublikos įstatymų ir kitų teisės aktų nustatyta tvarka.

**V SKYRIUS**

**BAIGIAMOSIOS NUOSTATOS**

23. Informacija apie pateiktas paraiškas ir joms skirtas lėšas skelbiama savivaldybės interneto svetainėje.

24. Finansavimo gavėjas privalo viešinti informaciją apie skirtas savivaldybės biudžeto lėšas jo projekto daliniam finansavimui projekto veiklų vykdymo metu, žiniasklaidos priemonėse, interneto svetainėse ar socialiniuose tinkluose.

25. Šis aprašas gali būti keičiamas, papildomas ar naikinamas Rokiškio rajono savivaldybės tarybos sprendimu.

Rokiškio rajono savivaldybės tikslinės paskirties lėšų naudojimo Europos ir kitų fondų projektų daliniam finansavimui tvarkos aprašo

1 priedas

**P A R A I Š K A**

**ROKIŠKIO RAJONO SAVIVALDYBĖS TIKSLINĖS PASKIRTIES LĖŠŲ EUROPOS IR KITŲ FONDŲ PROJEKTŲ DALINIAM FINANSAVIMUI GAUTI**

## **I. Informacija apie pareiškėją**

**1.Pavadinimas**……………………………………………………………………………………

**2.Teisinė forma** ……..….……………………………………………………………………......

*(Juridinio asmens kodas)*

**3. Adresas** …. …………………………..........…..........................................................................

**4.Tel., el. paštas** …...……………………………………………………………………………………...…............

**5. Organizacijos vadovo vardas, pavardė, pareigos** …………………………………………………………...................................................................

**6. Organizacijos banko rekvizitai** …………………………………………………………………….......……...................................

*(banko pavadinimas, banko kodas, banko sąskaitos Nr.)*

## **II. Informacija apie projektą**

**1. Projekto pavadinimas** …………………………………………………………………...……..........................................

**2. Projekto vadovas** (vardas, pavardė, pareigos organizacijoje)

...........................................................................................................................................................

**3. Projekto aprašymas (**aktualumas, sprendžiamos problemos, tikslai, uždaviniai, pagrindinės veiklos, rezultatai, sukuriama išliekamoji vertė, projekto novatoriškumas**)**

.................................................................................................................................................................................................................................................................................................................................................................................................................................................................................

**4. Projekto vertinimo kriterijus, -ai:**

1.......................................................................................

2. ......................................................................................................

3. ......................................................................................................

**5. Projekto įgyvendinimo laikotarpis (pradžia, pabaiga) ir vieta**

......................................................................................................................................................................................................................................................................................................................

**6. Projekto tęstinumas (ar projekto veiklos vykdomos kaip tęstinės, ar numatoma projektą tęsti ateityje, kaip ir kada tai numatoma daryti)** ...........................................................................................................................................................

...........................................................................................................................................................

**7. Bendras projekto biudžetas (8 ir 10 punktuose nurodytų lėšų suma)**…………… EUR

**8. Gauta finansinė parama projektui** (išvardinkite visus gautus/numatomus gauti finansavimo šaltinius, sumas) ............ ............EUR

...........................................................................................................................................................

**9. Pareiškėjo ir partnerių/rėmėjų nefinansinis indėlis į projektą, neįskaitomas į bendrą projekto biudžetą (**įvardinkite rėmėjų ar pareiškėjo skiriamą nefinansinę paramą**):**

..........................................................................................................................................................

**10. Prašoma paramos suma iš savivaldybės:**  ............................................. EUR

**11. Pagrįskite prašomos paramos iš savivaldybės sumą** (kam bus naudojama gauta iš savivaldybės parama, kokio dydžio lėšų suma proc. nuo bendro projekto biudžeto/gautos iš kitų finansavimo šaltinių paramos reikalinga iš savivaldybės lėšų, kokie kitų finansavimo šaltinių dokumentai pagrindžia, kad būtinas dalinis prisidėjimas prie projekto ir pan.).

...........................................................................................................................................................

**12. Ryšys su Rokiškio rajono savivaldybės strateginiais dokumentais (**nurodyti projekto atitiktį konkrečiam savivaldybės strateginiam dokumentui, jame nurodytiems tikslams, uždaviniams, priemonėms)

..........................................................................................................................................................

**13. Projekto išlaidų, nurodytų 7 punkte, sąmata: (**nurodyti tik tas išlaidas, kurias galima pagrįsti finansiniais dokumentais, išrašytais pareiškėjo vardu**)**

|  |  |  |  |  |  |
| --- | --- | --- | --- | --- | --- |
| Išlaidų pavadinimas | Mato vnt. | Kaina | Kiekis | Bendra reikalinga suma , EUR | Iš savivaldybės prašoma paramos suma, EUR |
|  |  |  |  |  |  |
|  |  |  |  |  |  |
|  |  |  |  |  |  |
|  |  |  |  |  |  |
|  |  |  |  |  |  |
| **Iš viso:** |  |  |  |  |  |

**14. Ar yra Rokiškio rajono savivaldybės tarybos sprendimas, pritariantis projekto finansavimui?***(pažymėkite )*

**TAIP NE**

**15. Ar yra Rokiškio rajono savivaldybės Projektų rengimo ir įgyvendinimo koordinavimo grupės pritarimas projektui ?** *(pažymėkite )*

**TAIP NE**

**16. Pridedami dokumentai:**

1. Organizacijos įregistravimo pažymėjimo kopija;
2. Rajono savivaldybės tarybos sprendimo dėl projekto finansavimo kopija (jei taikoma);
3. Rokiškio rajono savivaldybės Projektų rengimo ir įgyvendinimo koordinavimo grupės protokolo dėl pritarimo projektui išrašo kopija (jei taikoma);
4. Dokumentų, patvirtinančių visą suteiktą ar ketinamą suteikti finansinę bei nefinansinę paramą numatomam įgyvendinti programai/projektui, kopijos;
5. Esant reikalui - informacija apie projekto dalyvavimą ES programų ar fondų konkursuose (įvardinti programą ar fondą, prašomą sumą, gautą atsakymą arba datą, kada atsakymas turi būti gautas);
6. Kita informacija, atskleidžianti projekto svarbą.

Organizacijos vadovo vardas, pavardė, parašas

Data A. V.

Rokiškio rajono savivaldybės tikslinės

paskirties lėšų naudojimo Europos

ir kitų fondų projektų daliniam

finansavimui tvarkos aprašo

2 priedas

**Paraiškos vertinimo lentelė**

|  |  |
| --- | --- |
| **Paraiškos registracijos Nr.** |  |
| **Pareiškėjo pavadinimas** |  |
| **Paraiškoje nurodytas projekto pavadinimas** |  |

|  |  |  |  |
| --- | --- | --- | --- |
| **Vertinimo kriterijus** | **Galimas balų skaičius** | **Skiriami balai** | **Pastabos** |
| **Projektas atitinka Rokiškio rajono savivaldybės strateginių dokumentų nuostatas** | 0 balų – projekto tikslai, uždaviniai, veiklos *neatitinka* Rokiškio r. savivaldybės strateginių dokumentų nuostatų;  1 balas - projekto tikslai, uždaviniai, veiklos *atitinka* Rokiškio r. savivaldybės strateginių dokumentų nuostatas; |  |  |
| **Ar yra Rokiškio rajono savivaldybės tarybos sprendimas, pritariantis projekto finansavimui** | 0 balų – *nėra priimto* Rokiškio r. savivaldybės tarybos sprendimo dėl projekto dalinio finansavimo iš savivaldybės lėšų;  1 balas - *yra priimtas* Rokiškio r. savivaldybės tarybos sprendimas dėl projekto dalinio finansavimo iš savivaldybės lėšų; |  |  |
| **Ar yra Rokiškio rajono savivaldybės Projektų rengimo ir įgyvendinimo koordinavimo grupės pritarimas projektui** | 0 balų – *nėra* Rokiškio rajono savivaldybės Projektų rengimo ir įgyvendinimo koordinavimo grupės pritarimo projekto idėjai ir daliniam jo finansavimui iš savivaldybės lėšų;  1 balas – *yra* Rokiškio rajono savivaldybės Projektų rengimo ir įgyvendinimo koordinavimo grupės pritarimas projekto idėjai ir daliniam jo finansavimui iš savivaldybės lėšų; |  |  |
| **Projekto veiklomis sukuriama rajonui išliekamoji vertė** | 0 balų - paraiškoje *nepagrįsta, kad* projekto veiklomis sukuriama Rokiškio rajonui naudinga išliekamoji vertė;  1 balas – paraiškoje pagrindžiama, kad projekto veiklomis *sukuriama* Rokiškio rajonui naudinga *nemateriali išliekamoji vertė*  2 balai – paraiškoje pagrindžiama, kad *projekto veiklomis* sukuriama Rokiškio rajonui naudinga *materiali išliekamoji vertė;* |  |  |
| **Projekto novatoriškumas** | 0 balų - projekte *nėra* novatoriškumo požymių;  1 balas – projekte *yra i*dentifikuojami novatoriškumo požymiai |  |  |
| **Projekto tęstinumas** | 0 balų - projekto veiklos *nėra* tęstinės ir /ar nenumatoma projektą tęsti ateityje;  1 balas - projekto veiklos *yra* tęstinės ir /ar numatoma projektą tęsti ateityje; |  |  |
| **Projektas pritraukia papildomus nefinansinius paramos šaltinius (pareiškėjo/partnerių/rėmėjų nepiniginį įnašą** | 0 balų – projekto veikloms *nenumatytas* pareiškėjo/partnerių/rėmėjų *nepiniginis įnašas*;  1 balas – projekto veikloms *numatytas* pareiškėjo/partnerio/rėmėjo *nepiniginis įnašas*; |  |  |
| **Projektas finansuojamas piniginėmis lėšomis iš ne mažiau kaip dviejų finansavimo šaltinių (neįskaitant savivaldybės lėšų)** | 0 balų – projektas dalinai finansuojamas piniginėmis lėšomis iš *vieno* finansavimo šaltinio (neįskaitant prašomų savivaldybės lėšų);  1 balas –projektas dalinai finansuojamas piniginėmis lėšomis iš *dviejų* skirtingų finansavimo šaltinių (neįskaitant prašomų savivaldybės lėšų);  2 balai - projektas dalinai finansuojamas piniginėmis lėšomis iš *daugiau kaip dviejų* skirtingų finansavimo šaltinių (neįskaitant prašomų savivaldybės lėšų); |  |  |
| **IŠ VISO:** | Maksimalus balų skaičius - 10 balų |  |

Komisijos narys\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_

Vardas, pavardė parašas data